SNIK

Ο Δημήτρης Γιαννούλης (Κηφισιά Αττικής, 4 Μαΐου 1987), γνωστός με το ψευδώνυμο Snik είναι Έλληνας τράπερ και ιδιοκτήτης της δισκογραφικής εταιρίας «ATH RECORDS».

 Βιογραφία  

Γεννήθηκε στην Κηφισιά Αττικής όπου και έμεινε μέχρι την ηλικία των 12 ετών. Έπειτα από το χωρισμό των γονιών του, εγκαταστάθηκε με τη μητέρα του στο κέντρο της πόλης των Αθηνών. Από μικρός ασχολήθηκε με το ποδόσφαιρο και το σκέιτμπορντ ενώ οι μουσικές του «ραπ» επιρροές ήταν από τα Ημισκούμπρια και τους ΖΝ. Το 2009, σε ηλικία 22 ετών, εγκαταστάθηκε για δύο χρόνια στο Λονδίνο όπου δούλεψε ως μπάρμαν.

 Καριέρα 
Το 2012, όταν επέστρεψε από το Λονδίνο στην Ελλάδα, κυκλοφόρησε το πρώτο του κομμάτι, «Θέμα Χρόνου», το οποίο σύντομα ξεπέρασε τις 100.000 προβολές στο YouTube. Έπειτα από αυτή την επιτυχία, αποφάσισε να ασχοληθεί επαγγελματικά με τη μουσική, υπογράφοντας συμβόλαιο με την «Panik Records». Μέσω αυτής της εταιρίας κυκλοφόρησε, μέσα στη διετία 2012-2013, τραγούδια όπως το «Κουνήσου Δίπλα Μου», το «Όλα Αλλάζουν» (ft. Ζοζεφίν) και το αυτοβιογραφικό «Τη Ζωή Μου Γράφω».  

Έπειτα από ένα διάλειμμα, επέστρεψε μουσικά το 2015 με το επιτυχημένο τραγούδι «Tony Montana», μία συνεργασία με τον Light (με τον οποίο συνεργάστηκε ξανά για τα «Gucci Mane» και «Για Πάντα»). Σε αυτή την περίοδο της καριέρας του, κυκλοφόρησε αρκετά τραγούδια όπως το «Ferrari», το «Κοίτα Πως Γίνεται» (ft. TNS και Barrice), «Harry Houdini», το «DAB» (ft. ΥPO) και το «Panda». 

Μετά από όλα αυτά, κυκλοφόρησε και τα τραγούδια που τον έκαναν γνωστό και στο εξωτερικό: «Gucci Φόρεμα» και «Medusa». Αργότερα, κυκλοφόρησε μεταξύ άλλων τα τραγούδια «Gangsta», «Gango» και συνεργάστηκε με την Τάμτα για το «Senorita», το οποίο είναι το πιο εμπορικό του κομμάτι με πάνω από 60 εκατομμύρια ακροάσεις στις ψηφιακές πλατφόρμες.

Το 2019 κυκλοφόρησε επίσης τα τραγούδια «Μόνος Μου», «New Benz» (ft. Noizy), «Kilo», «Colpo Grosso» (ft. Guè, Noizy και Capo Plaza) και «Big Man».

Το 2020 κυκλοφόρησε το πρώτο στούντιο άλμπουμ του, με τίτλο «TopBoy», το οποίο αποτελείται από 14 τραγούδια («Milionaire», «Why», «PTSD», «Σύννεφα», «Oh No», «Online», «Cubano», «TopBoy», «Highway», «Rockstar», «Colpo Grosso», «Medusa», «Kilo» και «Drip») σε παραγωγή του BretBeats. Την ίδια χρονιά, κυκλοφόρησε επίσης τα σινγκλ «Bosses» (ft. Light και Mad Clip), «Hoodstars» (ft. Gameboy και YT), «Lockdown» (ft. Mef), «Έτσι» και «Κάρμα».  

Το 2021 κυκλοφόρησε τα τραγούδια «Χειμώνες», το οποίο σύμφωνα με την IFPI έγινε χρυσό σε ψηφιακές πωλήσεις από την πρώτη εβδομάδα κυκλοφορίας του, «Διαμάντι», το οποίο έγινε πλατινένιο σε ψηφιακές πωλήσεις από την πρώτη εβδομάδα κυκλοφορίας του, «Bounce» (ft. Voyage), «Wet» (ft. Toquel, MG και Gameboy), «Dominicana Latina» (ft. Salva) και «Chinchilla» (ft. FLY LO).  

Tον Ιανουάριο του 2022, κυκλοφόρησε το νέο ολοκληρωμένο άλμπουμ του, με τίτλο «1987». Το άλμπουμ περιλαμβάνει στο σύνολο 11 τραγούδια: «Rihanna», «NANA» (ft. Rack), «Maria» (ft. Salva), «Diosa» (ft. Gameboy), «Miami» (ft. Marseaux), «Criminal» (ft. Salva), «Moonwalk» (ft. Vlospa), «1987», «KOBE» (ft. Toquel), «You and Me» και «TV» (ft. Phen). Μετά από την επιτυχία του συγκεκριμένου άλμπουμ, κυκλοφόρησε το τραγούδι «Trafficante», στο οποίο συμμετέχουν οι Vlospa και OGE. Μέσα στο 2022 κυκλοφόρησε ακόμη τα τραγούδια «Sinialo» (ft. Strat), «Erotas», «Work Out» (ft. Josephine) και «Gaza» (ft. Ivan Greko).

Το 2023 κυκλοφόρησε τα τραγούδια «Loco» (ft. OGE και Vlospa), «IBRA», «OAED» (ft. Ivan Greko) και «Rari». Επίσης, συμμετείχε ως συνεργάτης στο τραγούδι «Γειτονιά» (του MG) και ξεκίνησε τη ψηφιακή σειρά «Life of Snik» στο YouTube (με πρώτο βίντεο της σειράς ένα βλογκ του από το Παρίσι).

Τον Μάιο του 2024 κυκλοφόρησε το τρίτο στούντιο άλμπουμ του, «TopBoy 2», το οποίο αποτελείται από τα εξής τραγούδια: «Bonnie», «TT», «Bullet» (ft. BM), «Ecstasy» (ft. Marseaux), «Ego» (ft. Guè), «Barrio» (ft. Vlospa), «Ηφαίστειο», «Suvs» (ft. DIFF), «Bipolar» (ft. Solmeister), «MF» (ft. Toquel), «Βαλκάνια» (ft. Voyage) και «90s». Σε μόλις λίγες μέρες, το άλμπουμ βρέθηκε στο νούμερο 9 των 10 δημοφιλέστερων άλμπουμ παγκοσμίως. Μέσα στο 2024 κυκλοφόρησε επίσης τα σινγκλ «OAED (Remix)» (ft. Ivan Greko, Toquel και Voyage), «Casablanca» (ft. Franklin), «Και Τι Δεν Θα 'Δινα» και «Μεσάνυχτα» (ft. Marseaux) ενώ συμμετείχε κι ως συνεργάτης στα τραγούδια «8A» και «Pulvo» (του Ivan Greko), «Superstars» (του Trannos) και «LALE» (του Roi 6/12).

Τον Φεβρουάριο του 2025 κυκλοφόρησε το τέταρτο στούντιο άλμπουμ του, «Very Rare», το οποίο περιλαμβάνει τα εξής τραγούδια: «5 am in Vancouver», «Άκαρδη» (ft. Sicario), «Μάλλον», «Στη Μια Ρόδα» (ft. Trannos), «Rolex & Benz» (ft. Ivan Greko), «Skywalker», «X6», «OD», «Casablanca» (ft. Franklin WWT) και «Μεσάνυχτα» (ft. Marseaux). Την ίδια χρονιά κάνει δύο διεθνείς συνεργασίες, μια με τον παραγωγό Rchvet στο τραγούδι «Europa League», στο οποίο συμμετέχουν ο Ιταλός ράπερ Guè, ο Γάλλος ράπερ Nahir και ο Άγγλος ράπερ Marnz Malone και μια με την Αγγλίδα τραγουδίστρια Lahrel, τον Άγγλο DJ - μουσικό Afro B, τον Πορτορικανό ράπερ Rafa Pabön και τον Κολομβιανό τραγουδιστή Lalo Ebratt στο τραγούδι «Sit Down (Remix)». Επίσης κυκλοφορεί το σινγκλ «Sosa», μια συνεργασία με την Κύπρια τραγουδίστρια Stefany Loca στο σινγκλ «Τι Θέλεις;», μια συνεργασία με τους Sicario και Κωνσταντίνο Αργυρό στο σινγκλ «Paradiso», μια συνεργασία με τους FY και Trannos στο σινγκλ «Λέτε Λέτε» και μια συνεργασία με τον FLY LO στο σινγκλ «90th Floor».

 Επεισόδιο στα Mad Video Music Awards του 2022 

Κατά την διάρκεια της τελετής βράβευσης των Mad Video Music Awards στις 22 Ιουνίου 2022, ο SNIK πιάστηκε στα χέρια με τον τράπερ Light ως αποτέλεσμα ενός καυγά και ενώ στην σκηνή βρισκόταν η τραγουδίστρια Τάμτα, με αποτέλεσμα ολιγόλεπτη διακοπή του διαγωνισμού και επανέναρξή του λίγα λεπτά αργότερα. Το περιστατικό καταδικάστηκε από τα Mad Video Music Awards και από τον τηλεοπτικό σταθμό MEGA, ο οποίος ανακοίνωσε πως δεν θα προβάλει τραγούδια και βραβεύσεις προσώπων που ενεπλάκησαν σε πράξεις βίας, ενώ σχολιάστηκε αρνητικά από προσωπικότητες της τηλεόρασης και από χρήστες του διαδικτύου.

 Προσωπική ζωή 
Από το 2019 μέχρι το 2021 ήταν σε σχέση με την παρουσιάστρια και μοντέλο Ηλιάνα Παπαγεωργίου. Από το 2023 είναι ζευγάρι με την Μάρτα Αχαρονιάν και αναμένεται, όπως ανακοίνωσε τον Νοέμβριο του 2025, να αποκτήσουν το πρώτο τους παιδί. Αδελφός του είναι ο επίσης τράπερ MG (Μάρκος Γιαννούλης, γενν. 1992). Η καταγωγή του είναι από το Θέρμο Αιτωλοακαρνανίας.

 Βραβεία 
Έχει αποσπάσει 7 βραβεία στα Mad Video Music Awards, το 2017 το βραβείο του Καλύτερου μουσικού βίντεο χιπ χοπ για το κομμάτι «Ferrari», το 2018 το βραβείο του καλύτερου χιπ χοπ καλλιτέχνη και το 2019 το βραβείο του καλύτερου μουσικού βίντεου της χρονιάς για το κομμάτι «Medusa». Το 2020, το βραβείο του Video of the Year – SENORITA και το βραβείο του καλύτερου άνδρα καλλιτέχνη.

 Παραπομπές 

Κατηγορία:Έλληνες ράπερ
Κατηγορία:Έλληνες τράπερ
Κατηγορία:Minos EMI